COLABORAREA CONSILIULUI SUPERIOR AL MAGISTRATURII CU REŢEAUA EUROPEANĂ A CONSILIILOR JUDICIARE

Istoric 

În noiembrie 2002, un grup restrâns al Consiliilor Judiciare din câteva state europene au avut iniţiativa de a –şi invita colegii de la alte Consilii Judiciare la o conferinţă. Aşa s-a născut înfiinţării unei Reţele care să aducă laolaltă toate Consiliile Judiciare din Uniunea Europeană în vederea promovării cooperării între acestea. 
La  data de 20 mai 2004, Reţeaua Europeană a Consiliilor Judiciare a  fost înfiinţată oficial,  la aceeaşi dată fiind adoptată şi Carta Reţelei, având ca fundament art. 2 al Tratatului  Uniunii  Europene, care are ca obiectiv menţinerea şi dezvoltarea Uniunii ca o zonă de libertate, securitate şi justiţie. 
Statutul acestei asociaţii internaţionale non profit  - Reţeaua Europeană a Consiliilor Judiciare - a fost adoptat  de către Adunarea Generală Extraordinară a Reţelei, fiind semnat de către toţi membrii Reţelei la data de 5 noiembrie 2007. 
Sediul înregistrat al Asociaţiei este la Bruxelles.  
Reţeaua Europeană a Consiliilor Judiciare  este organizată în prezent ca o asociaţie internaţională non profit şi este formată din  instituţiile  naţionale ale statelor membre ale Uniunii Europene care sunt independente de executiv şi de legislativ sau care sunt autonome şi au responsabilitatea finală pentru susţinerea sistemului judiciar în furnizarea unei justiţii independente. 

Obiective 

În cadrul creării Zonei Europene de libertate, securitate şi justiţie, obiectivele asociaţiei sunt cooperare dintre membri privind următoarele domenii:

· analiza şi informaţiile privind structura şi competenţele membrilor şi schimburile dintre membri;

· schimbul de experienţă cu privire la modul în care este organizat sistemul judiciar şi la modul în care funcţionează;

· furnizarea de expertiză, experienţă şi propuneri către instituţiile Uniunii Europene şi alte organizaţii naţionale şi internaţionale.

Membri 

Calitatea de membru este deschisă tuturor instituţiilor naţionale ale statelor membre ale Uniunii Europene care sunt independente de executiv şi de legislativ sau care sunt autonome şi au responsabilitatea finală pentru susţinerea sistemului judiciar în furnizarea unei justiţii independente.

Solicitările pentru a deveni membru vor fi înaintate Adunării Generale a Reţelei.  În prezent, membrii asociaţiei (in număr de 18) sunt Consilii Judiciare din statele membre ale Uniunii Europene, precum:  

Consiliul Superior al Justiţiei din Belgia

Consiliul Suprem Judiciar din Bulgaria

Administraţia Naţională a Instanţelor din Danemarca 

Consiliul Superior al Magistraturii din Franţa

Consiliul Judiciar din Ungaria

Serviciul Instanţelor din Irlanda

Consiliul Superior al Magistraturii din Italia

Consiliul Judiciar din Lituania

Comisia pentru administrarea justiţiei – Malta

Consiliul pentru justiţie din Olanda

Consiliul Naţional Judiciar din Polonia

Consiliul Superior al Magistraturii din Portugalia

Consiliul Superior al Magistraturii din România

Consiliul Superior al Magistraturii din România a avut calitatea de observator  până la data de  1 ianuarie 2007, când a obţinut statutul de membru. 
Consiliul Judiciar din Slovacia

Consiliul Judiciar din Slovenia

Consiliul General al Puterii Judecătoreşti – Spania

Consiliul Judecătorilor din Anglia şi Ţara Galilor 

Consiliul Judiciar Scoţian
Ministerele de Justiţie sau Administraţiile Naţionale ale Instanţelor din state precum: Austria, Germania, Finlanda, Suedia,  Croaţia, Turcia, etc. şi Curtea de Justiţie a Uniunii Europene  au statutul de observator  (în total,  15 observatori). 
Structura: 

1. Adunarea Generală 
Adunarea Generală este alcătuită din reprezentanţi ai fiecărui stat membru al Reţelei. Aceasta se întâlneşte cel puţin o dată într-un an calendaristic, la convocarea Preşedintelui. Acesta are competenţa de a determina politica generală şi celelalte activităţi ale Reţelei. De asemenea, Adunarea Generală poate stabili grupuri sau comisii de lucru, care discută pe diferite teme de lucru  sau pe aspecte organizatorice. 

Cele mai importante Adunări Generale ale RECJ s-au desfăşurat astfel: 

· în perioada 2 - 3 iunie 2005 a avut loc Conferinţa anuală a Reţelei, la Barcelona. Agenda Conferinţei a cuprins probleme legate de răspunderea magistraţilor, lansarea site-ului Reţelei, managementul de caz, evaluarea judecătorilor, precum şi alte probleme de actualitate ale Reţelei;

· în perioada 25 – 26 mai 2006, s-a desfăşurat cea de-a patra Conferinţă anuală a Reţelei Europene a Consiliilor Judiciare la Wroclaw, Polonia. Evenimentul a subliniat importanţa crescândă, la nivel european, a rolului consiliilor în consolidarea democraţiilor naţionale, caracterizate prin încredere în justiţie şi independenţa acestora. Încrederea în actul de justiţie a fost, de altfel, tema abordată de majoritatea celor prezenţi la întâlnire. 

· în perioada 6 – 8 iunie 2007, la Bruxelles au avut loc lucrările Adunării Generale a Reţelei Europene a Consiliilor Judiciare, eveniment găzduit de Înaltul Consiliu Judiciar din Belgia. Tema centrală a reuniunii a fost „Separaţia puterilor în secolul XXI şi locul justiţiei, atât din perspectivă naţională, cât şi din perspectivă europeană". Cu această ocazie, România şi Bulgaria au semnat în mod oficial Carta Reţelei, în calitate de membri cu drepturi depline ai RECJ. 

· la data de 5 noiembrie 2007  a avut loc la Haga Adunarea Generală extraordinară  ce a avut pe ordinea de zi adoptarea noului Statut al Reţelei, conţinând aspecte legate de noua structură a Reţelei Europene a Consiliilor Judiciare, dobândirea de personalitate juridică şi stabilirea unui birou permanent al acestei structuri.

· în perioada 21-23 mai 2008, la Budapesta   a avut loc cea de–a şasea Adunare Generală a Reţelei Europene a Consiliilor Judiciare. La acest eveniment au participat aproximativ 33 de delegaţii din partea  membrilor şi observatorilor Reţelei. 
·  în anul 2009, în perioada 27-29 mai, Adunarea Generală a asociaţiei s-a desfăşurat la Bucureşti, fiind organizată de către Consiliul Superior al Magistraturii din România. 

·  în perioada 2-4 iunie 2010, a avut loc la, Londra, Adunarea Generală a Reţelei, ocazie cu care a fost ales un nou preşedinte al asociaţiei ce îşi va exercita mandatul de la data 1 ianuarie 2011 şi un nou Comitet de Pilotaj. 

2. Preşedinte

Preşedintele convoacă şi prezidează Adunarea Generală, Comitetul de Pilotaj  şi Comitetul Executiv, conform art. 11 din  Statutul RECJ, adoptat la data de 5 noiembrie 2007. El este autorizat să reprezinte Reţeaua, în special în relaţiile cu instituţiile Uniunii Europene.  Preşedintele este ales pentru o perioadă de 2 ani de Adunarea Generală.  
Adunarea generală  desfăşurată în perioada 21-23 mai 2008 – Budapesta l-a ales pe domnul  John Thomas, judecător şi membru al Consiliului Judiciar din Anglia şi Ţara Galilor,   în calitate de preşedinte al RECJ pentru o perioadă de  2 ani (2008-2010). 

In  anul 2010, a fost ales ca preşedinte al asociaţiei, pentru perioada 2011-2012, domnul Miguel Carmona Ruano, judecător şi membru al Consiliului General al Puterii Judiciare din Spania.
3. Comitetul de Pilotaj 

Comitetul de Pilotaj este alcătuit din Preşedinte şi reprezentanţii a opt membri ai RECJ, aleşi de Adunarea Generală pentru un mandat de doi ani.  Comitetul de Pilotaj, astfel cum este reglementat prin noul Statut al Reţelei, se va reuni imediat după alegerea sa.   Conform art. 12 din  Statutul RECJ, adoptat la data de 5 noiembrie 2007, Comitetul de Pilotaj va lua toate măsurile necesare pentru funcţionarea adecvată a Reţelei între reuniunile Adunării Generale şi pentru implementarea programului de activităţi ale Reţelei.   
În urma alegerilor din cadrul AG  din anul 2008 ( 21-23 mai 2008, Budapesta), membrii Comitetului de Pilotaj pentru perioada 2008-2010 au fost: Consiliul Naţional al Justiţiei – Ungaria, Consiliul Naţional Judiciar -  Polonia, Înaltul Consiliu al Justiţiei – Belgia, Consiliul General al Puterii Judiciare – Spania, Consiliul Superior al Magistraturii –Franţa, Consiliul Judiciar din Olanda, Administraţia Instanţelor – Danemarca, Consiliul Superior al Magistraturii – Italia. 

 În anul 2010, ca urmare a alegerilor desfăşurate în cadrul Adunării Generale de la Londra (2-4 iunie 2010),  Consiliul Superior al Magistraturii din România a fost ales membru în Comitetul de Pilotaj al Reţelei Europene a Consiliilor Judiciare, alături de Consiliile Judiciare din: Belgia, Danemarca, Olanda, Ungaria, Franţa, Irlanda şi Scoţia.    
4. Comitetul Executiv 
Conform art. 13 din  Statutului RECJ, Comitetul Executiv este  alcătuit din Preşedinte şi trei persoane numite de către şi din interiorul Comitetului de Pilotaj. Comitetul Executiv este responsabil pentru asigurarea funcţionării adecvate a sediului permanent şi pentru funcţionarea Reţelei între reuniunile Comitetului de Pilotaj. 

5. Biroul Permanent 
Conform art. 14 din  Statutul RECJ, adoptat la data de 5 noiembrie 2007, Reţeaua are un Birou Permanent, independent de oricare dintre membrii asociaţiei.  Biroul va funcţiona ca unitate administrativă sub autoritatea Preşedintelui şi a Comitetului Executiv. Planul pentru funcţionarea Biroului Permanent şi fişa postului pentru funcţia de director al Biroului Permanent au fost elaborate de către Comitetul de Redactare al RECJ constituit în acest sens la data de 28 ianuarie 2008, fiind ulterior aprobate de Comitetul de Pilotaj la data de 15 februarie 2008,  şi aprobate de Adunarea Generală a RECJ până la data de 21.03.2008.  
Grupuri de lucru: 
Adunarea Generală din 6-7 iunie 2007 a decis şi crearea a şase noi grupuri de lucru pentru perioada 2007 - 2008, al căror rol a fost de a contribui la îndeplinirea obiectivului fundamental al Reţelei Europene a Consiliilor Judiciare - crearea unei zone de libertate, securitate şi justiţie, care implică o bună înţelegere din partea actorilor justiţiei a sistemelor de drept din celelalte state membre, precum şi a instrumentelor naţionale, europene şi internaţionale de cooperare – şi la realizarea activităţilor viitoare ale Reţelei. Aceste grupuri de lucru şi a-u desfăşurat activitatea, cu mici modificări până în anul 2010, şi anume: 

-    Încredere reciprocă II 
-    Răspunderea judecătorilor 
-    Grupul de lucru E-Justiţie 
-    Managementul calităţii 
-    Încrederea publică în justiţie 
-    Justiţia penală în Uniunea Europeană. 

Contribuţii şi Buget 

Conform art. 7 al Statutului  RECJ, Membrii vor plăti o cotizaţie anuală care va fi folosită pentru a acoperi costurile de funcţionare ale Reţelei.  Cotizaţia de membru va fi decisă anual de către Adunarea Generală, la propunerea Comitetului de Pilotaj, în funcţie de necesităţile asociaţiei. Cotizaţia de membru anuală per stat membru al Uniunii Europene astfel stabilită nu poate depăşi suma de 20.000 EUR. Un membru nu va beneficia de drept de vot atât timp cât nu îşi plăteşte cotizaţia de membru. 
Decontarea costurilor de participare la activităţile asociaţiei 

Potrivit regulilor de rambursare,  va fi decontată suma de maxim 200 de EUR pentru participarea unui singur reprezentant la întâlnirile grupului de lucru/ proiectelor sau ale grupurilor de specialişti. 

În ceea ce priveşte participarea la lucrările Comitetului de Pilotaj, vor fi rambursate: costurile de transport în sumă maximă de 400 EUR şi  costurile de cazare la tariful maxim de 150 EUR/noapte, cel mult 2 nopţi de cazare.  

 Misiune, viziune şi  proiectele asociaţiei în perioada 2010-2011  

La Adunarea Generală a Reţelei Europene a Consiliilor Judiciare desfăşurată la Bucureşti în perioada 28-29 mai 2009, s-a decis elaborarea unui plan strategic pentru dezvoltarea ulterioară a Reţelei potrivit obiectivelor statutare, în acest sens, în urma întâlnirii de la Bruxelles, în perioada 9-10 noiembrie 2009, la care au participat reprezentanţi ai tuturor membrilor asociaţiei, au fost elaborate propunerile pentru misiunea, viziunea şi obiectivele strategice ale Reţelei, care vor fi implementate într-un cadru multidisciplinar. 
Documentul privind  misiunea, viziunea şi obiectivele strategice ale asociaţiei a fost adoptat prin consultarea tuturor membrilor Reţelei, înainte de Adunarea Generală de la Londra (2-4 iunie 2010). Astfel:

MISIUNE:

Reţeaua Europeană a Consiliilor Judiciare este organismul care uneşte toate Consiliile  Judiciare din statele membre ale Uniunii Europene şi le reprezintă în cadrul Uniunii Europene. Această asociaţie acţionează pentru întărirea autorităţilor judecătoreşti independente,  dar responsabile şi promovează cele mai bune practici pentru a permite autorităţii  judecătoreşti  să realizeze o justiţie efectivă şi operativă pentru toţi. 

VIZIUNE:


Reţeaua Europeană a Consiliilor Judiciare va fi: 

· un organism unic reprezentând perspectiva judiciară în faţa  instituţiilor europene; 

·  centrul unui forum dinamic pentru autorităţile judecătoreşti din  întreaga Europă

· principalul susţinător/ sprijin pentru Consiliile Judiciare  independente

toate acestea, cu scopul de permite autorităţilor judecătoreşti să optimizeze realizarea justiţiei în mod  efectiv şi operativ pentru toţi. 

OBIECTIVELE STRATEGICE:
      1. Întărirea unor relaţii sustenabile cu instituţii ale Uniunii Europene

2. Optimizarea capacităţii de a furniza expertiză

3. Promovarea dezvoltării unor consilii judiciare independente

4. Promovarea celor mai bune practici judiciare şi a celor mai bune standarde privind managementul calităţii

5. Consolidarea organizării şi funcţionării asociaţiei

În cadrul Adunării Generale de la Londra a fost adoptat şi planul strategic pentru dezvoltarea Reţelei ce conţine o detaliere şi o precizare a tuturor obiectivelor strategice în proiecte sistematizate şi concise.
Proiectele ce vor fi implementate in perioada 2010-2011 se referă la:
1. colectarea informaţiilor relevante (inclusiv soft law) referitoare la Consiliile Judiciare (compunere, competenţă, etc.) şi actualizarea regulată a acestor informaţii. Proiectul este coordonat de Consiliul Superior al Magistraturii din Italia; 
2. furnizarea de informaţii şi dezvoltarea celor mai bune practici în domeniul justiţiei pe teme precum: managementul calităţii, transparenţa, accesul la justiţie, actualizarea şi completarea informaţiilor cu privire la cele mai bune practici din domeniul justiţiei şi organizarea periodică a unor conferinţe pe aceste teme. Proiectul este coordonat de Administraţia Naţională a Instanţelor din Danemarca, iar tema abordată în perioada de referinţă 2010-2011  se referă la durata procedurilor judiciare;
3. dezvoltarea unor standarde minime reprezentative pentru justiţie, la nivel european. Proiectul este coordonat de Consiliul General al Puterii Judiciare din Spania; 
4. dezvoltarea analizei şi monitorizarea  încrederii publice în justiţie la nivelul statelor din Uniunea Europeană. Proiectul este  coordonat de Înaltul Consiliu Judiciar din Belgia. 

